NDC mbrahyɛbaguanyi dze ma Bolgatanga Finimfin abatow mpesua do, Isaac Adongo ada no edzi akyerɛ soɛfo a ɔhwɛ ɔman no ne sikasɛm do, Ken Ofori Atta dɛ ɔnoara ankasa ngyaa no dwumadzi mu nto hɔ ma obi a okitsa nyimdzee fofor ndzi dwuma no. Ber a anokɔnkɔn rokɔdo fa “ad-hoc” abaguakuw no hɔn nsɛm a wɔdze to gua fa Ken Ofori Atta ho a ɔkyerɛ nsɛm pii a wɔaka afa no ho no, Isaac Adongo dze to gua dɛ Ghanafo dodowara mmpɛ Ken Ofori Atta dɛ ɔbɔtoa do edzi no dwuma dɛ soɛfo a ɔhwɛ ɔman no ne sikasɛm do.
Ɔkyerɛ dɛ mbrahyɛbaguafo nhwɛ dɛ wobotu Ken Ofori Atta efi adze do. NDC mbrahyɛbaguanyi dze ma Bolgatanga Finimfin abatow mpesua, Isaac Adongo ka asɛm yi to gua wɔ Yawda, Mumu 8,2022 wɔ mbrahyɛbagufie kyerɛ dɛ, “Hɛn na yɛtow aba ma wo na afei yɛse yɛmmpɛ wo bio, aso ɔyɛ nhyɛ dɛ ibɔkɔdo asom hɛn! Kɔ kɛkɛ!”. Ɔdze toa do bio dɛ, nsɛm a abaguakuw no hunii faa Ken Ofori Atta ho no hia dɛ mbrahyɛbaguafo yi no fi hɔ dɛ soɛfo a ɔhwɛ ɔman no ne sikasɛm do.
Panyin a ɔda “ad-hoc” abaguakuw no ano, Okunyin Ayine da nsɛm bi edzi dze tsia Ken Ofori Atta wɔ ne ndzeyɛɛ bi ɔada no edzi ho. Ber a ɔdze ne nsɛm roto gua wɔ mbrahyɛbaguafie, Yawda, Mumu 8,2022 no, mbrahyɛbaguanyi dze ma Bolgatanga Epue abatow mpesua do ka dɛ wɔntow aba wɔ kokuamu nhu soɛfo a ɔhwɛ sikasɛm do ne gyinabew. Ne nsɛm mu no, ɔkyerɛ dɛ, ɔwɔ mu dɛ nsɛm pii na wɔaka afa Ken Ofori Atta ho na siesiera dze, nsɛm a wɔretse efi “ad-hoc” abaguakuw yi hɔ no yie ma hɔn dɛ wobegyina do etu soɛfo a ɔhwɛ siksɛm do no efi adze do. Guamutsenanyi a ɔka ho, K.T Hammond bɔ dza no nkorɔfo reka no gui dɛ nhwehwɛmu biara nnyi hɔ a wɔayɛ etsia soɛfo a ɔhwɛ sikasɛm do.
